《大池别业二首 其二》
明代·施策

山村一曲枕清溪，幽雅偏宜长夏栖。芳沼雨余泉自涨，新篁晴夏鸟初啼。

门无车马翻嫌僻，座有琴书未觉凄。更上崇台堪远眺，万峰深处夕阳低。

作者简介：常州府无锡人，字懋扬，号励庵。隆庆五年进士。授礼部主事，累迁尚宝卿，以太仆寺卿乞归，结茅大池山中，日事吟诗，历三十年卒。有《崇正文选》、《唐诗类选》、《励庵诗集》。